Jo ebe de Barang. In Phnom Penh  isch e Barang nütt speziells. Die gitts wie Sand am Meer. Aber sobald me ind Provinz uuse goot isch me uff eimoll de einzig. Wieni scho verzellt ha bini jo in emne Dorf glandet wo no nie e Barang gsi isch. In de Städt isch es aber au öppis speziells. D'Lütt freue sich, und si froge sich was e Barang in ihrer Stadt suecht. Für si isch e Barang öpper riichs. Und was suecht öpper Ryychs in ihrem Ort. Uff alli Fäll hani mer denn uff em Märt regelmässig vo de Märtfraue hinter de Fisch und Fleischständ dörfe  aalose was ich füre Hübsche bi "sa art!" vo links und rächts. "hübsch!" heisst das. Do wird me jo no fascht Hochnäsig hehehe. Wenni denn no uff Khmer ei zwei Wörter mit ene ha chönne rede bini sowiso de Star gsi, oder ebe de Alien wo Khmer cha rede.  Wyssi Hutt isch in Kambodscha s'non plus ultra. Dunkli Hut tisch e Zeiche vo Armuet. Drumm setze vor allem Jungi Fraue und Männer alles dra zum jo nid bruun zwärde. Ab emne Gwüsse alter erübrigt sich das denn. Während däm ich Kurzärmlig uff em Töffli durch  d'gegend fahr und freud ha, dass immerhin mini Unterärm e gueti Farb händ gseni lütt an mer verbii Fahre in digge Winterjaggene. Vorzugswiis schwarz. Händsche und Kappene sind au aagseit. D'Vannett isch in ere digge Schwarze jagge bi milde 38 grad näbe mir gstande und hett sich begklagt dass es heiss isch. Ich will mi mit däm nid über si luschtig mache, aber es isch wirklich do öppis ganz wichtigs, de Schönheitsaspäkt vo dr Wisse Hutt. Wer schön sein will muss leiden. Das zellt au do. D'Fraue hälfe denn au gärn  no chli noche. Während in dr Schwiz brünlichi Tön ins gsicht gstriche wärde, bruucht me do vorzugswiis Farbtön wo richtig wyss gönd. Nid weniger wie bi uns. Aber wenn eini sich zu wyss aagmolt hett cha das scho bitz beängstigend ussgse.  So jetzt hani scho widr wahnsinnig vill gschriibe, falls die iiträg für euch zlang wärdet, sageds mer bitte. Ych hoff dir sind nid d'Auge zue gfalle. Aber für mi isch es unglaublich spannend gsi, was ich die letschti Wuche do uff em Land usse alles ha dörfe erläbe.  Ich hoff dir liidet nid unter em Vulkanstaub und dir verkraftet d'Spargleknappheit.  Shalom und Blessings.